CELEX: 32022D0391
Language: lv
Date: 2022-03-03 00:00:00
Title: Padomes Lēmums (ES) 2022/391 (2022. gada 3. marts) par nostāju, kas Eiropas Savienības vārdā jāieņem Narkotisko vielu komisijas 65. sesijā par vielu pievienošanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām

9.3.2022   
               
               
                  LV
               
               
                  Eiropas Savienības Oficiālais Vēstnesis
               
               
                  L 79/27
               
            
         PADOMES LĒMUMS (ES) 2022/391
         (2022. gada 3. marts)
         par nostāju, kas Eiropas Savienības vārdā jāieņem Narkotisko vielu komisijas 65. sesijā par vielu pievienošanu sarakstos, kuri pievienoti 1961. gada Vienotajai konvencijai par narkotiskajām vielām, kas grozīta ar 1972. gada protokolu, un 1971. gada Konvencijai par psihotropajām vielām
         EIROPAS SAVIENĪBAS PADOME,
         ņemot vērā Līgumu par Eiropas Savienības darbību un jo īpaši tā 83. panta 1. punktu saistībā ar 218. panta 9. punktu,
         ņemot vērā Eiropas Komisijas priekšlikumu,
         tā kā:
         
                     (1)
                  
                  
                     Apvienoto Nāciju Organizācijas (ANO) 1961. gada Vienotā konvencija par narkotiskajām vielām, kas grozīta ar 1972. gada protokolu (“Konvencija par narkotiskajām vielām”), stājās spēkā 1975. gada 8. augustā.
                  
               
                     (2)
                  
                  
                     Ievērojot Konvencijas par narkotiskajām vielām 3. pantu, Narkotisko vielu komisija var lemt par vielu pievienošanu minētās konvencijas sarakstos. Izmaiņas sarakstos tā var veikt tikai saskaņā ar Pasaules Veselības organizācijas (PVO) ieteikumiem, taču tā var arī nolemt, ka PVO ieteiktās izmaiņas neveiks.
                  
               
                     (3)
                  
                  
                     ANO 1971. gada Konvencija par psihotropajām vielām (“Konvencija par psihotropajām vielām”) stājās spēkā 1976. gada 16. augustā.
                  
               
                     (4)
                  
                  
                     Ievērojot Konvencijas par psihotropajām vielām 2. pantu, Narkotisko vielu komisija, pamatojoties uz PVO ieteikumiem, var lemt par vielu pievienošanu minētās konvencijas sarakstos vai svītrošanu no tiem. Tai ir plaša rīcības brīvība ņemt vērā ekonomiskos, sociālos, juridiskos, administratīvos un citus faktorus, taču tā nevar rīkoties patvaļīgi.
                  
               
                     (5)
                  
                  
                     Izmaiņas Konvencijas par narkotiskajām vielām un Konvencijas par psihotropajām vielām sarakstos tieši ietekmē narkotisko vielu kontroles sfērā pieņemto Savienības tiesību aktu darbības jomu. Padomes Pamatlēmums 2004/757/TI (1) attiecas uz vielām, kas uzskaitītas minēto konvenciju sarakstos. Tātad jebkādas izmaiņas minētajām konvencijām pievienotajos sarakstos tiek tieši iekļautas kopīgos Savienības noteikumos.
                  
               
                     (6)
                  
                  
                     Narkotisko vielu komisijai tās 65. sesijā, kas plānota 2022. gada 14.–18. martā Vīnē, ir jālemj par trīs jaunu vielu pievienošanu Konvencijas par narkotiskajām vielām un Konvencijas par psihotropajām vielām sarakstos.
                  
               
                     (7)
                  
                  
                     Savienība nav ne Konvencijas par narkotiskajām vielām, ne Konvencijas par psihotropajām vielām puse. Tai ir novērotājas statuss bez balsstiesībām Narkotisko vielu komisijā, kuras locekles ar tiesībām balsot 65. sesijā ir 12 dalībvalstis (2). Ir nepieciešams, lai Padome pilnvarotu minētās dalībvalstis paust Savienības nostāju par vielu iekļaušanu minēto konvenciju sarakstos, jo šādi lēmumi par jaunu vielu pievienošanu to sarakstos ir Savienības kompetencē.
                  
               
                     (8)
                  
                  
                     PVO ir ieteikusi pievienot divas jaunas vielas Konvencijas par narkotiskajām vielām I sarakstā un vienu jaunu vielu Konvencijas par psihotropajām vielām II sarakstā.
                  
               
                     (9)
                  
                  
                     Visas vielas, ko ir izvērtējusi PVO ekspertu komiteja narkotiku atkarības jautājumos (“ekspertu komiteja”) un ko PVO ir ieteikusi iekļaut sarakstos, Eiropas Narkotiku un narkomānijas uzraudzības centrs uzrauga kā jaunas psihoaktīvas vielas atbilstīgi Eiropas Parlamenta un Padomes Regulas (EK) Nr. 1920/2006 (3) noteikumiem.
                  
               
                     (10)
                  
                  
                     Saskaņā ar ekspertu komitejas veikto novērtējumu brorfīns (ķīmiskais nosaukums: 1-{1-[1-(4-bromophenyl)ethyl]piperidin-4-yl}-1,3-dihydro-2H-benzimidazol-2-one) ir sintētisks opioīds, kas līdzīgs citiem sintētiskiem opioīdiem, piemēram, morfīnam un fentanilam. Brorfīnu iespējams pārveidot par bezitramīdu, kas ir opioīds, kurš iekļauts Konvencijas par narkotiskajām vielām I sarakstā. Brorfīnam nav ārstniecisku pielietojumu, un tam nav saņemta zāļu tirdzniecības atļauja. Pastāv pietiekami pierādījumi, ka brorfīnu lieto vai var lietot nelabvēlīgi un ka tas var kļūt par sabiedrības veselības un sociālu problēmu, tāpēc ir pamatoti tam piemērot starptautisku kontroli. Tādējādi PVO ieteic brorfīnu iekļaut Konvencijas par narkotiskajām vielām I sarakstā.
                  
               
                     (11)
                  
                  
                     Brorfīns ir konstatēts četrās dalībvalstīs, un vismaz trijās dalībvalstīs tam ir noteikti kontroles pasākumi. Tas tiek saistīts ar vienu intoksikācijas gadījumu, un pašlaik to intensīvi uzrauga Eiropas Narkotiku un narkomānijas uzraudzības centrs.
                  
               
                     (12)
                  
                  
                     Tāpēc Savienības nostājai vajadzētu būt pievienot brorfīnu Konvencijas par narkotiskajām vielām I sarakstā.
                  
               
                     (13)
                  
                  
                     Saskaņā ar ekspertu komitejas veikto novērtējumu metonitazēns (ķīmiskais nosaukums: N,N-diethyl-2-(2-(4-methoxybenzyl)-5-nitro-1H-benzo[d]imidazol-1-yl)ethan-1-amine) ir sintētisks opioīds, kas pēc struktūras ir līdzīgs izotonitazēnam un etonitazēnam, kuri abi ir iekļauti Konvencijas par narkotiskajām vielām I sarakstā. Metonitazēns ir pētīts preklīnisko pētījumu stadijā tā analgētiskās iedarbības noteikšanai, taču nav zināms, ka tam būtu kāds ārstniecisks pielietojums. Pastāv pietiekami pierādījumi, ka metonitazēnu lieto vai var lietot nelabvēlīgi un ka tas var kļūt par sabiedrības veselības un sociālu problēmu, tāpēc ir pamatoti tam piemērot starptautisku kontroli. Tādējādi PVO ieteic metonitazēnu iekļaut Konvencijas par narkotiskajām vielām I sarakstā.
                  
               
                     (14)
                  
                  
                     Metonitazēns ir konstatēts trijās dalībvalstīs, un vismaz trijās dalībvalstīs tam ir noteikti kontroles pasākumi. Tas tiek saistīts ar vienu nāves gadījumu, un pašlaik to intensīvi uzrauga Eiropas Narkotiku un narkomānijas uzraudzības centrs.
                  
               
                     (15)
                  
                  
                     Tāpēc Savienības nostājai vajadzētu būt pievienot metonitazēnu Konvencijas par narkotiskajām vielām I sarakstā.
                  
               
                     (16)
                  
                  
                     Saskaņā ar ekspertu komitejas veikto novērtējumu eutilons (ķīmiskais nosaukums: 1-(1,3-benzodioxol-5-yl)-2-(ethylamino)butan-1-one) ir sintētisks katinons, kam ir ķīmiskās struktūras līdzība un farmakoloģiska līdzība ar amfetamīniem un katinoniem, kuriem jau tagad piemēro starptautisku kontroli. Radniecīgie katinoni, piemēram, metilons un N-etilnorpentilons, ir iekļauti Konvencijas par psihotropajām vielām II sarakstā. Nav zināms, ka eutilonam būtu kāds ārstniecisks pielietojums, un tam nav saņemta zāļu tirdzniecības atļauja. Pastāv pietiekami pierādījumi, ka eutilonu lieto vai var lietot nelabvēlīgi un ka tas var kļūt par sabiedrības veselības un sociālu problēmu, tāpēc ir pamatoti tam piemērot starptautisku kontroli. Tādējādi PVO ieteic eutilonu iekļaut Konvencijas par psihotropajām vielām II sarakstā.
                  
               
                     (17)
                  
                  
                     Eutilons ir konstatēts 20 dalībvalstīs, un vismaz divās dalībvalstīs tam ir noteikti kontroles pasākumi. Tas tiek saistīts ar vienu intoksikācijas gadījumu un ir konstatēts trijos bioloģiskajos paraugos, kas saistīti ar nopietniem nevēlamiem notikumiem. Eutilonu pašlaik intensīvi uzrauga Eiropas Narkotiku un narkomānijas uzraudzības centrs.
                  
               
                     (18)
                  
                  
                     Tāpēc Savienības nostājai vajadzētu būt pievienot eutilonu Konvencijas par psihotropajām vielām II sarakstā.
                  
               
                     (19)
                  
                  
                     Ir lietderīgi noteikt nostāju, kas Savienības vārdā ir jāieņem Narkotisko vielu komisijā, jo lēmumi par minēto trīs vielu iekļaušanu sarakstos tiešā veidā ietekmēs Savienības tiesību aktu saturu, proti, Pamatlēmumu 2004/757/TI.
                  
               
                     (20)
                  
                  
                     Savienības nostāju, kopīgi rīkojoties Savienības interesēs, pauž dalībvalstis, kas ir Narkotisko vielu komisijas locekles.
                  
               
                     (21)
                  
                  
                     Pamatlēmums 2004/757/TI ir saistošs Dānijai, un tādēļ tā piedalās šā lēmuma pieņemšanā un piemērošanā.
                  
               
                     (22)
                  
                  
                     Pamatlēmums 2004/757/TI ir saistošs Īrijai, un tādēļ tā piedalās šā lēmuma pieņemšanā un piemērošanā,
                  
               IR PIEŅĒMUSI ŠO LĒMUMU.
         
            1. pants
            Nostāja, kas dalībvalstīm Savienības vārdā ir jāieņem Narkotisko vielu komisijas 65. sesijā 2022. gada 14.–18. martā, kad minēto struktūru aicinās pieņemt lēmumus par vielu pievienošanu sarakstos, kas pievienoti Apvienoto Nāciju Organizācijas 1961. gada Vienotajai konvencijai par narkotiskajām vielām, kas grozīta ar 1972. gada protokolu, un Apvienoto Nāciju Organizācijas 1971. gada Konvencijai par psihotropajām vielām, ir izklāstīta šā lēmuma pielikumā.
         
         
            2. pants
            Šā lēmuma 1. pantā minēto nostāju, kopīgi rīkojoties Savienības interesēs, pauž dalībvalstis, kas ir Narkotisko vielu komisijas locekles.
         
         
            3. pants
            Šis lēmums ir adresēts dalībvalstīm saskaņā ar Līgumiem.
         
         
            Briselē, 2022. gada 3. martā
            
               
                  Padomes vārdā –
               
               
                  priekšsēdētājs
               
               G. DARMANIN
            
         
         
            (1)  Padomes Pamatlēmums 2004/757/TI (2004. gada 25. oktobris), ar ko paredz minimuma noteikumus par noziedzīgu darbību pazīmēm un sodiem narkotisko vielu nelikumīgas tirdzniecības jomā (OV L 335, 11.11.2004., 8. lpp.).
         
            (2)  Austrija, Beļģija, Francija, Itālija, Lietuva, Nīderlande, Polija, Slovēnija, Spānija, Ungārija, Vācija un Zviedrija.
         
            (3)  Eiropas Parlamenta un Padomes Regula (EK) Nr. 1920/2006 (2006. gada 12. decembris) par Eiropas Narkotiku un narkomānijas uzraudzības centru (OV L 376, 27.12.2006., 1. lpp.).
      
      
         
            PIELIKUMS
            Nostāja, kas dalībvalstīm, kuras ir Narkotisko vielu komisijas locekles, kopīgi rīkojoties Savienības interesēs, ir jāieņem Narkotisko vielu komisijas 65. sesijā 2022. gada 14.–18. martā par vielu iekļaušanu sarakstos:
            
                        1)
                     
                     
                        brorfīns ir jāpievieno 1961. gada Vienotās konvencijas par narkotiskajām vielām, kas grozīta ar 1972. gada protokolu, I sarakstā;
                     
                  
                        2)
                     
                     
                        metonitazēns ir jāpievieno 1961. gada Vienotās konvencijas par narkotiskajām vielām, kas grozīta ar 1972. gada protokolu, I sarakstā;
                     
                  
                        3)
                     
                     
                        eutilons ir jāpievieno 1971. gada Konvencijas par psihotropajām vielām II sarakstā.